**ОБЩИНА МАДАН**



гр.Мадан, 4900,обл.Смолян, ул.”Обединение” № 14, тел. 0308/9- 82-20,факс:0308/9 - 82-77; 9-80-28

e-mail; [**madanoba@gmail.com**](mailto:madanoba@gmail.com), **www.madan.bg**

**ЗА ДЕЙНОСТТА НА ОБЩИНСКО СОЦИАЛНО ПРЕДПРИЯТИЕ**

**„ОЗЕЛЕНЯВАНЕ И БЛАГОУСТРОЙСТВО – МАДАН”**

**Гр. Мадан, 2018 година**

**І. ОБЩИ ПОЛОЖЕНИЯ**

**Чл.1.**/1/ Този правилник урежда предмета на дейността, структурата, управлението, числения състав и организацията на работа в Общинско социално предприятие с наименование „Озеленяване и благоустройство - Мадан”, наричано по-нататък за краткост в настоящия правилник *„Социално предприятие“/“Общинското предприятие”*, както и реда и условията за ползване на предоставената му общинскасобственост.

/2/Общинскотосоциално предприятие„Озеленяване и благоустройство - Мадан” се създава на основание чл.52 и чл.53 от Закона за общинската собственост във връзка с одобрен проект*№ BG05M9OP001-2.010-0702 “Развитие на социално предприемачество в община Мадан”*, който се осъществява с финансовата подкрепа на Оперативна програма „Развитие на човешките ресурси” 2014-2020 г., съфинансирана от Европейския социален фонд на Европейския съюз.

/3/Общинското социално предприятие е специализирано звено на общината по смисъла на гл.VІ от Закона за общинската собственост за изпълнение на местни дейности и услуги, финансирани от общинския бюджет.

/4/Общинското социално предприятие „Озеленяване и благоустройство - Мадан” се създава, преобразува и закрива с решение на Общински съвет - Мадан, по предложение на Кмета на община Мадан.

/5/ Социалното предприятие не е юридическо лице и изпълнява дейността си от името на Община Мадан, в рамките на предоставените му правомощия.

/6/ Социалното предприятие осъществява дейността си въз основа на настоящия правилник, в съответствие с изискванията на Закона за общинската собственост, Наредба № 3 и Наредба № 5 на Общински съвет - Мадан, както и спазването на нормативните актове, вътрешната нормативна уредба в Община Мадан, заповедите на Кмета на Общината и други.

/7/ Социалното предприятие е второстепенен разпоредител с бюджетни кредити по бюджета на община Мадан.

/8/ Социалното предприятие маже да има собствен печат, на който е отбелязано наименованието на предприятието и организационната му структура.

**ІІ. ПРЕДМЕТ НА ДЕЙНОСТ**

**Чл.2.**Създаденото Общинско социално предприятие „Озеленяване и благоустройство - Мадан”:

🔾**има за основна цел** постигането на измеримо, положително социално въздействие, а не генерирането на печалба за своите собственици, членове и акционери, и което:

* предоставя услуги или стоки, които генерират социална възвръщаемост[[1]](#footnote-1) и/или
* използва метод за производство на стоки или услуги, който въплъщава неговата социална цел;

🔾**използва своята печалба** на първо място[[2]](#footnote-2) за постигането на основната си цел и е въвело предварително определени процедури и правила относно всяко разпределяне на печалба между акционери и собственици,което гарантира, че това разпределяне не накърнява основната цел; и

🔾**се управлява** по предприемачески, отчетен и прозрачен начин, чрез включване в управлението на работници, клиенти и заинтересовани страни, засегнати от стопанската му дейност.

**Чл.3.** Предметът на дейност на Социалното предприятие е:

/1/ Подобряване условията на живот в населените местана територията на община Мадан чрез:

* **Р**емонт на настилки, алеи, тротоари, оформяне на нови зелени площи;
* **З**асаждане на цветни лехи, затревяване на изоставени публични пространства;
* **Р**емонт на съществуващи паркови съоръжения, пейки, кошчета и пр;
* **Б**оядисване на огради, паркова мебел;
* **З**апръстяване и затревяване на скатове и прилежащи пространства около жилищни блокове;
* **П**очистване на паркови пространства от нежелана растителност;
* **О**здравяване на парковата среда, формиране на пространства, създаване на естетически акценти с живи плетове и розови храсти;
* **Р**езидби, оформяне на топиарни форми на подходящи видове храсти;
* **С**езонна поддръжка на озеленени пространства- подготовка на почва, обработка на почва, засаждане на цветя, храсти, поливане, следпосадъчни грижи-специални посадъчни грижи през сезоните според видовете;
* **О**безопасяване на общински имоти – училища, детски градини и др. с цел безопасни условия на живот в градска среда;
* **Р**емонт/поставяне на огради, изграждане на парапети и пр.

/2/ Създаване на РАЗСАДНИК ЗА ГРАДИНСКИ ЦВЕТЯ И ХРАСТИ на свободен терен, находящ се в имот – частна общинска собственост съгласно Акт за ЧОС № 45 от 21.02.2007 г., предоставен за ползване на създаденото СОЦИАЛНО ПРЕДПРИЯТИЕ.

**Чл.4.**Определеният предмет на дейност може да се допълва или ограничава с решение на Общински съвет–Мадан.

**ІІІ. НАИМЕНОВАНИЕ И СЕДАЛИЩЕ**

**Чл.5.**Общинското социално предприятие „Озеленяване и благоустройство - Мадан” е със седалище: гр. Мадан, ул. „Обединение” № 14 /Административна сграда на община Мадан/.

**ІV. УПРАВЛЕНИЕ, СТРУКТУРА И ЧИСЛЕНОСТ ПЕРСОНАЛА НА ПРЕДПРИЯТИЕТО**

**Чл.6.**/1/ Дейността на Общинското предприятие се координира и контролира от Кмета на Общината със съдействието на Общинската администрация.

/2/ Общинската администрация чрез своите специализирани звена оказва методическа помощ на Общинското предприятие.

**Чл.7.**/1/ Общинското социално предприятие „Озеленяване и благоустройство - Мадан” се управлява и представлява от Директор, който се назначава и освобождава от Кмета на общината при спазване правилата на Кодекса на труда.

/2/Кметът на общината назначава Директора на Социалното предприятие и сключва индивидуален трудов договор с него, след провеждане на конкурс по реда и условията на Кодекса на труда.

/3/Договора с Директора на Социалното предприятие се прекратява с изтичането на срока на договора, както и предсрочно на основанията, предвидени в Кодекса на труда.

**Чл.8.**Директорът е отговорен за цялостната дейност на Социалното предприятие като ръководи иотговоря за организирането, разпределянето, координирането и контролиране на всички дейности в него при спазване на изискванията на действащото законодателство, настоящия правилник, наредбите и решенията на Общински съвет, заповедите на кмета на общината.

**Чл.9.**Директорът управлява предоставеното му общинско имущество ефективно и с грижа на добър стопанин.

**Чл.10.**При осъществяване на дейността си Директорът изпълнява следните функции:

1. Планира, организира и координира работата на работниците и служителите в предприятието, в т.ч. изготвя съвместно с останалия екип на Социалното предприятие, подпомагани от Екипа по проекта всички изискуеми документи, необходими за неговото функциониране, вкл.Устав/Правилници, Правила, Процедури, Методики и др., които се утвърждават от Кмета на община Мадан.

2. Изпълнява всички задължения на второстепенен разпоредител с бюджетни кредити, в съответствие със заповедите на Кмета на Общината.

3. Следи за спазване законосъобразността, ефективността и целесъобразността при прилагане на нормативната уредба и настоящия правилник в работата на Общинското предприятие и отговаря персонално за изпълнението на възложените му функции.

**Чл.11.**/1/ Организационно – управленската структура на предприятието е:

* **1 бр. ДИРЕКТОР предприятие,** назначен на 6-часов работен ден*(Код по НКПД - 11206006)*: Отговорен за цялостната дейност на социалното предприятие като ръководи и отговоря за организирането, разпределянето, координирането и контролиране на всички дейности в него;
* **1 бр. ПСИХОЛОГ,** назначен на 4-часов работен ден*(Код по НКПД - 26346001)*: Ще развива социални умения и трудови навици на лицата от допустимата целева група, ще разработва индивидуални трудови, терапевтични и интеграционни програми за хората от целевите групи и ще ги прилага, ще подкрепя лицата по време на работа и в организирането на свободното им време, ще поощрява автономността и независимостта им;
* **1 бр. СЧЕТОВОДИТЕЛ, ТОЙ И ЕКСПЕРТ „ЧОВЕШКИ РЕСУРСИ“** назначен на 4-часов работен ден*(Код по НКПД - 24116004)*: Отговорен за воденето на финансово - счетоводната документация и отчетност на предприятието, вкл.администриране дейностите по управление на човешките ресурси при стриктно спазване на регламентиращото ги законодателство и политика на предприятието;
* **34 бр. лица**, назначени на 8-часов работен ден, предоставящи услуги по озеленяване и благоустройство на територията на община Мадан: **„РАБОТНИК, ОЗЕЛЕНЯВАНЕ”** (*Код по НКПД - 92140015)* и **„РАБОТНИК, ПОДДРЪЖКА НА ПЪТИЩА”***(Код по НКПД - 93120006)*.

Община Мадан ще проведе конкурс за избор на персонала, в съответствие с Кодекса на труда. Организирането и провеждането на подбора на персонала ще се извърши съгласно предварително утвърдена Процедура за подбор на персонал за длъжностите: Директор – 1 бр., Психолог – 1 бр. и Счетоводител, той и експерт ЧР – 1 бр., Работник, озеленяване и Работник, поддръжка на пътища – 34 бр. в рамките на месец трети-четвърти на проекта. Процедурата ще е изготвена при спазване принципите за равни възможности и недопускане на дискриминация, равенство между половете и устойчиво развитие. За лицата с увреждания ще бъде взето под внимание, тяхното здравословно и психическо състояние, което им позволява да извършват определени дейности и те да съответстват с тези на социалното предприятие. За участие ще се изготви обява, която ще се популяризира в общината, вкл. ще се изпрати Заявка за свободни работни места до ДБТ за насочване на регистрирани лица. Комисия, назначена от Кмета на община Мадан извърши подбор и ще предложи за одобрение 37 лица, както следва:

- 34 лица от уязвимите групи на територията на община Мадан (хора с увреждания и лица в неравностойно положение на пазара на труда и други социално изключени лица), които ще преминат мотивационно обучение, обучение за професионална квалификация и ще сключат трудови договори за период от 12 /дванадесет/ месеца на длъжностите: Работник, озеленяване и Работник, поддръжка на пътища;

- екип на СП, състоящ се от 3-ма специалисти, които не попадат в посочените дефиниции за неактивни и безработни лица на следните длъжности: Директор, Психолог и Счетоводител, той и експерт ЧР, назначени за период от 12 месеца. Екипа изготвя необходимите документи за функционирането на СП и ежемесечно ще предоставя информация – Доклади/отчети за извършена работа.

/2/ Социалното предприятие осигурява заетост на 34 представители на целевата група по проект*№ BG05M9OP001-2.010-0702 “Развитие на социално предприемачество в община Мадан”* - лица в неравностойно положение на пазара на труда и други социално изключени лица/хора с увреждания, като същите са назначени на длъжностите „РАБОТНИК, ОЗЕЛЕНЯВАНЕ” и „РАБОТНИК, ПОДДРЪЖКА НА ПЪТИЩА” за период от 12 (дванадесет) месеца, на 8 (осем) часов работен ден.

/3/Численост на персонала: 36 щатни бр., в т.ч. Директор, назначен на 6-часов работен ден.

**V. ФИНАНСИРАНЕ НА ПРЕДПРИЯТИЕТО**

**Чл. 12.**/1/ Дейността на Социалното предприятие в рамките на проект № BG05M9OP001-2.010-0702 “Развитие на социално предприемачество в община Мадан” се финансира по Оперативна програма „Развитие на човешките ресурси” 2014-2020 г.*{Процедура за подбор на проекти BG05M9OP001-2.010 „Развитие на социалното предприемачество”, Приоритетна ос 2: Намаляване на бедността и насърчаване на социалното включване, Инвестиционен приоритет 4 „Насърчаване на социалното предприемачество и на професионалната интеграция в социалните предприятия и насърчаване на социалната и солидарната икономика с цел улесняване на достъпа до заетост”}.*

/2/ В изпълнение на ангажимента за устойчивост след приключване на проектните дейности съгласно т.23.2 от Условията за кандидатстване и т.3.20.1 от Административния договор за предоставяне на безвъзмездна финансова помощ, който гласи: *{Бенефициентът се задължава да запази функционирането на социалното предприятие за 12 месеца, както и заетостта на минимум 50 процента от новоназначените представители на целевата група по бюджетно перо 1. „Разходи за трудови възнаграждения по реда на КТ и възнаграждения по реда на ЗДСл на всяко лице, включено в заетост при работодател - в размер на 100 % от сумата на минималния осигурителен доход за съответната длъжност и всички дължими вноски за сметка на работодателя върху договореното възнаграждение“ за период не по-малко от 6 месеца след приключване на проектните дейности. (периодът се изчислява в човекомесеци).},*и съгласно Решение № 429/25.10.2017 г. на ОбС – Мадан, Община Мадан се задължава да запази функционирането на Социалното предприятие за 12 месеца, както и заетостта на минимум 50 процента от новоназначените представители на целевата група[[3]](#footnote-3) за период не по-малко от 6 месеца след приключване на проектните дейности(периодът се изчислява в човекомесеци).**Необходимите средства за функционирането на социалното предприятие за периода на устойчивост се осигуряват от бюджета на община Мадан.**

**Чл. 13.** Общински съвет – Мадан:

* Предоставя помещение публична общинска собственост за **обособяване на офис на Предприятието** и **земеделски имот частна общинска собственост за създаване на разсадник,** както следва:
  1. *Офис № 001, с площ 38,5 кв.м., находящ се на І–ви етаж от масивна сграда на четири етажа с идент.№46045.501.158.1, със застроена площ 726 кв.м.,построена в имот с идент.№46045.501.158, с местонахождение гр.Мадан, ул.„Обединение“ 14, /Административна сграда на община Мадан/ - публична общинска собственост, съгласно АОС № 65/01.06.2012 г., вписан в Служба по вписванията при МРС с вх. рег. № 335/01.06.2012 г., акт №7, том ІІ.*
  2. *Земеделски имот № 061060 с площ 3.520 дка, в местността „Ломе“, землище с. Средногорци, общ.Мадан - частна общинска собственост, съгласно АОС № 45/21.02.2007 г., вписан в Служба по вписванията при МРС с вх. рег. № 163/27.02.2007 г., акт №89, том І.*
* Помещението/имота се предоставят за срока на изпълнение на проекта и за периода на устойчивост.

**Чл. 14.** Всички дейности на социалното предприятие, които носят печалба ще бъдат ориентирани към реинвестиране и разширяване на обхвата. Печалбата от дейността ще бъде разпределена на първо място като премии за работещите в социалното предприятие лица, а след задоволяване на техните потребности и за развиване на материалната база и създаване на по-благоприятна среда за работа и др. по Решение на Социалното предприятие.

**VІ. ДЪЛГОГРАЙНИ АКТИВИ НА ПРЕДПРИЯТИЕТО**

**Чл. 15.** Придобитите дълготрайни активи в изпълнение на проекта, както и други движими и недвижими вещи, необходими за осъществяване на дейността на Общинското предприятие се предоставят на предприятието с отделно решение на Общински съвет–Мадан и/или заповед на Кмета на Община Мадан за осъществяване на предмета на дейност, при спазване изискванията на Закона за счетоводството.

**VІІ. ЗАКЛЮЧИТЕЛНИ РАЗПОРЕДБИ**

**§1.**Правилникът се приема на основание чл.21, ал.1 и ал.2 от Закона за местното самоуправление и местната администрация и чл.52 и чл.53 от Закона за общинската собственост.

**§2.**Правилникът влиза в сила от датата на утвърждаването му от Общински съвет - Мадан.

**§3.**Изменения и допълнения в правилника се правят с решение на Общински съвет – Мадан.

*Настоящият Правилник е приет с Решение на Общински съвет - Мадан №……. от … дата.*

1. Под социална възвращаемост следва да се разбира действия и/или дейности, насочени към подобряване качеството на живот на уязвими групи. Под социална възвращаемост не се разбира и не следва да се включват дарения и благотворителност. [↑](#footnote-ref-1)
2. Под понятието „на първо място“ следва да се разбира минимум 51 % от печалбата, която трябва да се насочва към основната цел на социалното предприятие. Основната цел на социалното предприятие трябва да води до постигане на измеримо положително социално въздействие. [↑](#footnote-ref-2)
3. \* **Хора с увреждания** *{лица с трайни физически увреждания, лица с психически увреждания, лица с интелектуални увреждания и лица със сетивна недостатъчност}* и \* **Лица в неравностойно положение на пазара на труда и други социално изключени лица***{продължително безработни лица, безработни лица с намалена работоспособност, безработни над 54-годишна възраст и безработни лица с основно или по-ниско образование, без професионална квалификация}.* [↑](#footnote-ref-3)